<classify> Katika michuano hiyo inayoshirikisha nchi nane, Taifa Stars imepangwa Kundi A pamoja na Mauritius, Malawi na Angola huku kundi B likiwa na timu za Msumbiji, Zimbabwe, Madagascar na Shelisheli.Ratiba inaonesha kuwa Taifa Stars itacheza mchezo wake wa kwanza Jumapili dhidi ya Malawi, kisha kucheza na Angola Juni 27 na kumalizia na Mauritius Juni 29. Akizungumza na gazeti hili jana, Ofisa Habari wa Shirikisho la Soka la Tanzania, TFF, Alfred Lucas alisema kuwa timu hiyo inatarajiwa kuondoka nchini saa 12 jioni ikiwa na msafara wa watu 30.Alisema kuwa mpaka jana wachezaji wote walikuwa kwenye hali nzuri huku wakiwa na hamasa ya kufanya vizuri kwenye mashindano hayo baada ya kufanya mazoezi ya kujiweka fiti kwa siku tatu chini ya kocha mkuu, Salum Mayanga.Stars inashiriki kama nchi mwalikwa kwenye michuano hiyo inayoandaliwa na Baraza la vyama vya soka Kusini mwa Afrika, Cosafa. Mpaka sasa jana kila kitu kipo vizuri kuhusiana na safari na timu inatarajiwa kuondoka saa 12 jioni ikiwa na wachezaji 22, benchi la ufundi watu saba pamoja na kiongozi mmoja hivyo kufanya jumla ya watu kuwa 30.Kwa mazoezi waliyoyafanya tunaamini wataweza kufanya vizuri kwenye mashindano hayo, timu imejiandaa vya kutosha kilichobakia ni wao wachezaji kuyafanyia kazi yale maelekezo yote ya kocha kama walivyopewa, alisema Lucas.  <topic>: michezo 